Ove Hygum (S), 1999-05-05:
Det er en god dag for arbejdsmiljøet i den forstand, at det er på dagsordenen flere gange i dag.
Lad mig starte med at sige om beslutningsforslaget, at jeg fuldt ud støtter intentionerne.
Formålet med forslaget er jo dels at bringe ansvarsbestemmelserne om projekterende og rådgivere på niveau med de bestemmelser, der gælder for leverandører, og dels at præcisere omfanget af ansvaret.
Jeg er enig i, at disse intentioner bør fremmes.
Det fremgår af forarbejderne fra 1975 til den gældende arbejdsmiljølov, at arbejdsmiljøhensyn skal tages og indtænkes på det tidligst mulige stadium i en planlægningsproces, og dette princip har samme gyldighed i dag, som det havde for 25 år siden.
Arbejdstilsynet har løbende gennemført aktiviteter på området, og i 1995 gennemførte Arbejdstilsynet en kampagne på renovationsområdet, som også var rettet mod de projekterende og rådgiverne på området.
I handlingsprogrammet »Rent arbejdsmiljø år 2005« er der prioriteret indsatser over for projekterende og rådgivere, netop for at sætte fokus på nødvendigheden af at forebygge arbejdsmiljøproblemer så tidligt som muligt.
Som led i denne målsætning gennemførte Arbejdstilsynet i 1997 og 1998 en såkaldt emneindsats over for projekterende og rådgivere inden for nybyggeri, og denne indsats er endnu ikke færdigevalueret.
I 1999 gennemfører Arbejdstilsynet indsatsen
»Sikkert og sundt døgnet rundt« på døgninstitutionsområdet, og projekterende og rådgivere er omfattet af målgruppen. I den igangværende planperiode, som løber frem til år
er der planlagt yderligere én indsats over for projekterende og rådgivere inden for bygge- og anlægsområdet.
Den præcise tilrettelæggelse af indsatsen afventer evalueringen af den netop afsluttede indsats med hensyn til nybyggeri.
At der er fokus på rådgivere og projekterende er også afspejlet i Arbejdstilsynets generelle tilsynsstrategi, hvor tilsyn med projekterende og rådgivere er en af de fem metoder i tilsynssystemet.
Der er grund til at se nærmere på, om reglerne giver tilstrækkelige muligheder for at pålægge det ansvar, som er hensigten med reglerne.
De foreløbige erfaringer fra den særlige indsats mod projekterende og rådgivere støtter altså forslagets intentioner om at præcisere de pågældendes ansvar.
Forslagsstillernes konkrete forslag består i at ændre formuleringen af arbejdsmiljølovens § 33.
Det foreslås, at det i bestemmelsen angives, at rådgivere og projekterende skal sørge for sikkerheden og sundheden, hvor rådgivere og projekterende ifølge den nuværende formulering kun skal tage hensyn til sikkerhed og sundhed.
Endvidere foreslås det, at det præciseres, at den projekterende har pligt til at sørge for, at projektmaterialet angiver, hvad der er nødvendigt for at sikre sikkerhed og sundhed ved arbejdets udførelse og driften af det færdige byggeri eller anlæg m.v. Som nævnt stiller jeg mig positivt til intentionerne i forslaget, men jeg mener, at der forud for en revision af bestemmelserne som foreslået bør foretages en mere generel og helhedsorienteret vurdering af ændringsbehovene.
Vurderingen må inddrage såvel bestemmelsens selvstændige anvendelsesområde som sammenhængen mellem bestemmelsen og resten af arbejdsmiljøloven.
Det er f.eks. væsentligt nærmere at overveje afgrænsningen af arbejdsgiverens ansvar efter arbejdsmiljøloven over for rådgiveres og projekterendes ansvar, og samtidig finder jeg, det vil være hensigtsmæssigt at lade erfaringerne fra den igangværende evaluering af Arbejdstilsynets særlige indsats over for projekterende og rådgivere indgå i overvejelserne om ændring af reglerne.
Reglerne om ansvaret for projekterende og rådgivere anvendes i dag primært på bygge- og anlægsområdet, men der er god grund til at undersøge nærmere, om jeg inden for min nuværende bemyndigelse kan styrke mulighederne for at anvende reglerne inden for arbejdsmiljølovens øvrige områder. Når jeg må afvise beslutningsforslaget, hænger det altså sammen med mit ønske om at foretage en mere generel og helhedsorienteret vurdering af ændringsbehovet forud for en beslutning om konkrete lovgivningsinitiativer.
I den kommende folketingssamling vil regeringen fremsætte forslag til initiativer, der imødekommer intentionerne i beslutningsforslaget, men som har et mere generelt sigte og inddrager Arbejdstilsynets seneste erfaringer fra den netop afsluttede indsats.
På denne baggrund kan jeg ikke støtte beslutningsforslaget, men jeg har også gjort rede for regeringens positive indstilling til intentionerne bag forslaget.